b'\n_START_ARTICLE_\nOlavi Vikainen\n_START_PARAGRAPH_\nOlavi Vikainen (1915\xe2\x80\x932005) on suomalainen sarjakuvataiteilija ja pilapiirt\xc3\xa4j\xc3\xa4. H\xc3\xa4n oli yhdeks\xc3\xa4nlapsisen perheen poika. Perheest\xc3\xa4 sukeutui muitakin taiteilijoita, kuten kuvanveist\xc3\xa4j\xc3\xa4 Jussi Vikainen ja graafikko Voitto Vikainen._NEWLINE_Olavi Vikaisen ensimm\xc3\xa4inen sarjakuva oli Nalle N\xc3\xb6p\xc3\xb6nen\xc3\xa4 Anni Swanin toimittamassa Sirkka-lehdess\xc3\xa4. Sirkan numerossa 3/1933 tekstiss\xc3\xa4 Nalle-sarjakuvan alla puhutaan \xe2\x80\x9duudesta yst\xc3\xa4v\xc3\xa4st\xc3\xa4mme\xe2\x80\x9d, mutta sarjalla ei viel\xc3\xa4 n\xc3\xa4yt\xc3\xa4 olevan nime\xc3\xa4. Lukijoille julistetaan nimikilpailu. Tuplanumerossa 12\xe2\x80\x9313 Nallella on jo nimi._NEWLINE_Vikainen piirsi Suomen Kuvalehteen sarjaa Aatami. Lehtiyhti\xc3\xb6n omistajanvaihdoksen my\xc3\xb6t\xc3\xa4 sarja siirtyi Seura-lehteen. Veli Giovanni oli huomannut Vikaisen sarjakuvat Suomen Kuvalehdess\xc3\xa4 ja kutsui Vikaisen Uuden Suomen viikkoliitteen avustajaksi. G\xc3\xb6sta Thil\xc3\xa9n oli lopettanut Herra Kerhosen piirt\xc3\xa4misen Suomen Kuvalehteen (h\xc3\xa4n kuoli 1934), jolloin Veli Giovanni pyysi Olavi Vikaista jatkamaan sarjaa. _NEWLINE_Olavi Vikainen alkoi pian piirt\xc3\xa4\xc3\xa4 el\xc3\xa4insarjakuvia, joita Suomessa oli tuohon aikaan harvassa. H\xc3\xa4n n\xc3\xa4ytt\xc3\xa4\xc3\xa4 saaneen vaikutteita erityisesti Asmo Alholta, piirrostyyli\xc3\xa4 ja riimittely\xc3\xa4 my\xc3\xb6ten. Vikainen oli mukana Veli Giovannin toimittamassa Kalle Viksari -lehdess\xc3\xa4. Vikainen teki paljon yhteisty\xc3\xb6t\xc3\xa4 my\xc3\xb6s Ilmari Turjan kanssa, joka antoi sarjalle nimen Possu Pekoni. Savon Sanomissa Vikaisen \xe2\x80\x9dKimmo\xe2\x80\x9d ilmestyi vuodesta 1957 l\xc3\xa4htien 22 vuotta._NEWLINE_Ensimm\xc3\xa4inen Olavi Vikaisen sarjakuvakirja Pupu, Kili ja Poss ilmestyi 1942. Suositusta kirjasta otettiin viisi painosta vv. 1942\xe2\x80\x931960._NEWLINE_Vikainen oli hyvin tuottelias ja h\xc3\xa4nen t\xc3\xb6it\xc3\xa4\xc3\xa4n ilmestyi monissa eri lehdiss\xc3\xa4. Nopeus hioi Vikaisen tyylin selke\xc3\xa4ksi ja pelkistetyksi, hyvinkin nykyaikaisen n\xc3\xa4k\xc3\xb6iseksi. _NEWLINE_Olavi Vikainen p\xc3\xa4\xc3\xa4si ainoana kotimaisena sarjakuvantekij\xc3\xa4n\xc3\xa4 mukaan amerikkalaisten tekij\xc3\xb6iden joukkoon Veikko Karumon toimittamaan Sarjakuvalehteen (Valiolehdet 1949\xe2\x80\x931963)._NEWLINE_Olavi Vikainen sai Puup\xc3\xa4\xc3\xa4hattu-palkinnon vuonna 1996 yhdess\xc3\xa4 Egon Meurosen kanssa._NEWLINE_My\xc3\xb6hempin\xc3\xa4 vuosinaan Vikainen oli keskittynyt \xc3\xb6ljyv\xc3\xa4rimaalaukseen.'